Izvor: N1

Protest protiv izgradnje malih hidroelektrana pod sloganom "Reci ne za MHE" održan je u Pirotu. Okupljeni građani protive se izgradnji hidroelektrana koja je poslednjih godina, kako kažu, uzela maha. Tvrde da su pojedine planinaske reke već nestale, a da ta opasnost preti i drugim rekama, ali i planinama, kao što su Stara planina ili Golija.

Članovi više organizacija za zaštitu prirode i građani iz više gradova u Srbiji okupili su se u Pirotu. Organizatori kažu da je cilj ovog protesta da se pre svega, animira javnost, ali i da očekuju da vlast u Pirotu odustane od prostornog plana prema kojem je predviđeno da na rekama na Staroj planini bude izgrađeno 58 mini hidroelektrana.

"Građani Srbije treba da znaju da je koncepcija gradnje mini hidroelektrana jedan potpuno pogrešan pristup u obezbeđivanju energije iz obnovljivih izvora, jer to su objekti koji u energetskom bilansu donose jako malo i imaju nemerljive ekološke štete, a pravi cilj je bogaćenje pojedinaca i interesnih grupa, a to plaćaju svi građani Srbije", izjavio je dekan Šumarskog fakulteta u Beogradu Ratko Ristić.

Aleksandar Jovanović Ćuta, jedan od pokretača inicijative "Odbranimo reke Stare planine", kaže da su ljudi prepoznali da resursi vode moraju da se odbrane.

"Stara planina ante portas! Stara planina nalazi se trenutno u svim gradovima Srbije, ljudi su prepoznali da moraju da brane ono što je nama praktično jedino preostalo, a to je naša voda, naše reke", izjavio je Jovanović.

Izvor: N1

Na skupu u Pirotu čuli su se zvižduci i parole protiv investitora. Kažu oni koji su došli na ovaj protest da neće odustati, odnosno da neće dozvoliti da se izgradnja mini hidroelektrana na Staroj planini, ali i na drugim planinama i rekama u Srbiji nastavi.

"Ne damo reke", kazala je članica planinarskog društva iz Niša. "Mnogo volimo Staru polaninu, tamo planinarimo i prelepa je, puna je vode i treba da ostane nama i ljudima, da se ne uništi ekosistem", dodala je.

"Vode nisu ničije, vode su naše", rekao je još jedan od okupljenih na protestu.

Na skupu se čulo i koje su javne ličnosti podržale protest i zahteve. Skup je protekao bez incidenata.

Protest u Pirotu pratila je novinarka N1 Gordana Bjeletić: